ПроектитIуми нахь зэхэугуфыкIыгъэу уакъыщыуцун хъумэ шIуагъэу ахэплъэгъощтыр макIэп. ГущыIэм пае, апэрэ проектым параграфхэу 2-м, 18-м, 20-м, 24-м къаубытырэ правилэхэм научнэ лъэпсэ икъу яI, ахэр IупкIэу ыкIи гурыIогъошIоу гъэпсыгъэх. Ащ фэдэх ятIонэрэ проектым щыщ параграфхэу 12-м, 13-м, 15-м къаубытырэ правилэхэри, нэмыкIхэри. Ар пакIошъ, пштэнымкIэ уемыхъырэхъышэжьынэу проектитIумэ правилэ шIукIае ащызэтефэжьых. Ахэр анахьэу къызхафэхэрэр точкэм, упчIэ тамыгъэм, Iэтыгъэ тамыгъэм ягъэфедэн ыкIи член зэлъэпкъэгъухэм, гущыIэ хадзэхэм, фэгъэзэгъэ гущыIэхэм, гущыIэухыгъэ зэгъусэзэхэлъхэм, зэпх зыхэмыт гущыIэухыгъэ зэхэлъхэм яхьылIэгъэ правилэхэм ащыщхэр арых.